Cesarhanmun/geonobi-data huggingface dataset:
地名: 會寧 (咸鏡道, 都護府)
年: 1513.0

○成希顔議啓: "其一曰: 進上昆布塔士麻,
                【皆海菜名。】
              令軍人入海採取, 其來已久, 今若移定他邑, 則他邑亦受弊。 且今無大邊事, 因舊爲便。 其二曰: 各堡排設事, 黃衡所啓似當。 然防戍處所, 必深得形勢便宜, 然後可移置, 令觀察使, 同節度使, 親履其地, 熟審要害, 具啓然後, 更議施行。 其三曰: 明川縣復立事, 前日收議時, 議曰: ‘吉城、明川, 本是一邑, 頃因事故, 分爲二縣。 今還合置, 猶舊時也, 有何弊焉? 革廢未久, 遽爾復立, 政令不一, 事體未便。 但奴婢、官屬, 徙居明川, 安業已久, 一朝棄舊業, 一切移徙, 恐起怨咨, 待年豐, 漸令移居, 毋使失業。’ 依議施行。 今以不緊之弊, 復有他議, 甚未穩當。 其四曰: 會寧鎭軍, 分屬甫乙下, 豐山等處, 果減額矣。 頃因觀察使鄭光弼之啓, 已命以差錯磨錬, 軍籍人應徙者, 徙于五鎭矣。 今之磨錬時, 令倍數入送會寧鎭爲便。 其五曰: 北道軍數, 本來不敷, 近因殘弊, 迨未蘇復, 須當百計預爲之圖。 以公私賤內需司奴子, 抄作軍卒, 亦是一策, 但他道有數公賤, 一一換給勢難。 姑令邊將, 各盡撫恤, 使散者復聚, 無産者有産, 務收人心, 以固邊圉爲當。 其六曰: 軍器火炮下送事, 令兵曹磨錬施行。" 上從之。 因節度使黃衡所啓, 命議之。

○先是, 下諭于咸鏡道觀察使, 同節度使, 審視六鎭, 各鎭堡以啓, 至是鄭光弼馳啓曰: "諸鎭軍士一樣殘弊, 會寧、高嶺尤甚。 兩鎭水上散居, 如莽哈等諸姓彼人接對管轄之地, 彼人等習見殘弊, 必生輕侮, 輕侮不已, 漸稔禍心, 誠非細故。 問其諸鎭軍士殘弊之由, 則曰: ‘軍士戶首等軍裝騎(十)
                〔卜〕
              馬等, 以無奉足, 獨身准備, 且自甲子年間失業後, 連遭凶歉, 不得蘇復。’ 云。 臣觀六鎭各官, 無官屬人, 故如典守官庫該掌文書, 一應官中各差備等事, 皆以軍士及保人差定。 因此戶首, 不得率保人, 保人不得助戶首。 軍士單身立戶, 長在軍門, 自家耕稼, 無暇自治, 其就殘弊, 似無足怪。 軍士及保人, 毋得官役事, 猶可以立法矣。 但六鎭, 則非如他道各官之例, 前後軍籍時, 本無官屬、衙前, 故官奴婢外, 他無使喚之人, 則其勿役軍士及保人之法, 勢不得行。 大抵鄕吏免役之法, 詳在《大典》, 依法免鄕, 然後可屬他良役。 而六鎭及南北各官他道罪犯元惡入居鄕吏及鄕吏子(技)
                〔枝〕
              等, 無免鄕之文, 而竝依良民例役使, 至許屬甲士、別侍衛。 故入居未久, 職至三四品, 至爲無理, 且乖元惡鄕吏罰懲之意。 其已前授職人外, 以鄕吏入居人等, 依他道例, 輒錄鄕案, 皆屬官役, 今後有罪鄕吏等, 皆配富寧以北各官。 使之官役, 或有擅爲他良役, 許屬官吏等, 勿揀赦前推論, 則軍士等庶得蘇復矣。" 事下兵曹。

○癸卯/受常參, 聽朝啓。 御朝講。 領事鄭光弼曰: "臣在咸鏡道見之, 彼人所見處, 各官彫殘太甚, 而會寧尤甚。 其爲軍士者, 皆非實軍, 專以官奴假定。 彼人每來興販, 豈不知其虛實也? 且其軍士者, 率皆貧殘, 非徒無騎, 無衣者亦多。 且此官與彼人處甚邇, 故其民人等樵採, 不得如意爲之, 是誠可矜。 且自新設甫乙下堡後, 會寧有實人, 則皆就居, 故會寧尤殘, 入居人爲先, 入送甚當。 且令監司、兵使, 更加措置生生之理何如? 且慶尙道軍士合番長留防, 冤瘼太甚, 恐未蘇復也。 亦令兵曹磨鍊何如? 臣爲兵曹時, 意邊脩可堪任也, 亦擬於水使矣。 高荊山爲御史咸鏡也, 脩爲其道兵使。 李克均、成俊, 皆語荊山曰: ‘邊脩所犯, 君可細聞而來。’ 云, 則邊脩之爲人, 果貪汚不可用也。 臺諫之言, 不可不聽。" 上不答。 侍講官韓效元曰: "臣往見咸鏡道各官, 徒有軍資, 而無別倉。 今年公糶, 恐未可收納也, 軍糧不可廢也。 雖不得已收之, 然不可如其常數, 令該曹磨鍊何如? 且其道食鹽最貴, 而各官亦乏, 汲海水而飮。 海水難繼處, 則燒海菜而食之矣。 若有鹽, 則雖無穀, 與(采)
                〔菜〕
              和食而(連)
                〔延〕
              命, 不至於遽死。 臣曾欲設鹽盆煮取, 而無柴木未果矣。 令該司磨鍊, 多設鹽盆, 定山直禁伐木, 則不過數年, 必有所資矣。 且其道鐵物稀貴, 故近因凶荒, 未能吹錬, 而其農器及窓戶粧鐵, 盡納于官, 亦甚苦之。 若各官所儲之鐵, 可支數年, 則減之可也。"
地名: 會寧 (咸鏡道, 都護府)
年: 1520.0

○壬申/受常參, 聽啓覆。 會寧官奴孝孫, 坐偸馬匹轉賣于野人, 當死。 禮曹判書權鈞曰: "孝孫當依律斷之, 若彼人, 則非如我土之人, 不可以律定罪也。 況今遽以前所未有之事加之, 則彼人等必反懷嫌, 將搆邊釁, 亦不可不慮也。 如此之事, 若防之於未然, 使不得如是則可也, 今未防於前, 而生弊於後。 我國之人, 罪之無疑, 若彼人則罪之生怨, 不罪則必無懲艾之道, 處之誠難。 其時邊將, 當任其責。 若邊將嚴其禁令, 使不得如是, 則寧有如此之事乎? 以日月考之, 則其時爲將者可知也。 以不嚴措置, 致有如此事罪之, 則後來繼今者, 亦有所鑑矣。" 領事金詮曰: "此言當矣。" 左贊成洪景舟曰: "其時邊將, 可推而不可罪也。 彼人雖不可以我國人例而罪之, 然不可不示警懼之道也。 今斷彼人之罪, 以杖一百流三千里, 未知其決杖後, 當何如處置, 宜更照以他律。" 上曰: "然。"
地名: 會寧 (咸鏡道, 都護府)
年: 1523.0

○兵曹判書洪淑、參議洪彦弼、參知李偉等來啓曰: "今此倭變, 出於慮外, 至爲驚駭。 國家, 南邊則素嚴防備, 以慮不虞之變矣, 西海則委諸內地, 專不糾擧防備之事, 安知今者有此變乎? 且聞, 人民皆避匿九月山, 人心搖動, 至爲可慮, 請與大臣同議何如?" 傳曰: "見此狀啓, 予甚驚愕。 本道兵備, 果爲虛疏。 若以單弱之軍, 深入驅逐, 則非徒不能捕獲, 恐反見敗。 議諸大臣則豈無適可之策乎? 政院, 其卽牌召三公, 會議可也。" 於是, 南袞、李惟淸、權鈞與六曹同議啓曰: "臣等伏見黃海道狀啓, 至爲驚愕。 前年亦犯會寧浦, 然會寧浦與對馬島不相遠, 而其作賊, 亦不至於甚矣。 南方有兵、水使, 常嚴防備, 故雖有小變, 不可別遣將也, 黃海道則素無防備之事。 今此倭變, 百年所無, 人心驚駭, 至爲可慮, 須當別爲措置, 幾盡捕獲可也。 若使倭奴知我腹裏之形勢險夷, 而生還本土, 則恐有後日之患。 大抵, 邊事則備邊司宜當參議, 請與之同議。 助防諸事, 預先磨鍊, 若有急遽之變, 劃卽發遣何如?" 傳曰: "前年倭奴作賊於會寧浦, 今又來犯豐川之境, 皆乘日本使臣出來之時。 此必衝東擊西, 而恐動我國, 其爲變詐, 不可測也。 遣將捕捉不爲不可, 但黃海道素非賊倭往來之地, 時未的知爲倭賊而騷動發遣, 恐徒爲驛路之弊也。 今聞大臣之啓, 至爲允當, 一依所啓爲之可也。 但本道監司, 乃通政之人, 將帥亦將以通政官遣之, 乃可以節制矣。 卽召備邊司堂上同議, 以待邊報可也。 軍官等亦須擇選。" 備邊司堂上高荊山、安潤德、韓亨允等承命而至, 同議事目以啓: "一, 助防將金鐵壽, 軍官五、破陣軍二、火炮諸具。 一, 本道番上定虜衛二十六人, 下送分防。 一, 道內有武才守令, 抄出領軍, 防守要害處。 一, 道內有武才軍士中, 擇能射人, 使之分防。 一, 諸道搜討時, 海州、瓮津, 沿海各官來居鮑作等, 抄擇分騎兵船等事。" 仍啓曰: "此外未及磨鍊事, 兵曹亦可隨後爲之矣。 且忠淸、慶尙、全羅等道, 又下書諭之曰: ‘初不能候望, 使倭奴深入西海之境, 至爲驚愕。 自今以後, 謹其候望, 邀繫捕獲。’ 云則邊將等必加警懼, 防備之事, 亦必嚴勑措置矣。" 傳曰: "使金鐵壽, 預先治裝, 聞變卽行可也。 下諭三道事, 依啓。"

○全羅道水軍節度鄭允謙馳啓曰: "前月二十四日申時, 南桃浦所掌草島有倭船一隻來泊。 臣整兵船十隻, 分左右隊, 率虞候、軍官等行約九十餘里, 南桃浦萬戶河洪領兵船五隻, 急到草島。 二十五日未時, 大墨島西邊倭船依泊, 臣追及, 相距百步許。 倭五十餘名, 或着甲、或着黑鎧, 或着鐵甲、或揮扇、或防牌、或遮板葉, 各揮長劍, 相與喧噪, 聲振船中。 五六人更迭出入, 以木弓, 或鐵簇箭, 多數發射, 或有逢箭者, 時無死傷。 臣自初, 神機箭, 銃筒箭, 無數交放, 長箭、片箭發射如雨, 倭賊一人, 身中十餘箭, 猶能運身。 臣等三面圍進力戰, 倭賊皆隱船中, 楫(擄)
                〔櫓〕
              機械, 委置不收, 只懸帆徐行。 臣多放火箭, 火熾船上, 灑水滅火者, 射中輒斃。 倭賊一人, 持短劍叫噪, 躍入吾船, 擧劍欲剌格人金仇丁, 卽揮臂奪劍, 則倭人還入其船。 鎭撫朴同射中其背, 入船卽斃。 臣令脂松作炬五十餘柄, 付火投之倭船, 又投草芚三百餘番, 柴木等物, 火焰燭天。 倭賊二十名躍出, 投水游行, 竝射獲。 又十六名中矢溺死, 船中逢矢燒死者甚多。 恐其船粧板下有隱伏者, 待船燒盡, 唯餘本板。 其日夜三更, 回軍發船所。 斬倭頭二十級、倭箭十四介、漆竹弓一、環刀四、長劍一、槍五、槍柄一、護項四、甲裳一、鹿皮赤古里一、沙乙甲之六、刀鞘一、班衣二、臂赤一等封裹上送。 且倭骨及兵刃必多積在, 令南桃浦萬戶河洪, 倭船本板, 連結浮來, 則河洪海中牽來時, 葛索自絶遺失云, 故河洪以不用意辭緣, 移報監司推考矣。" 傳曰: "鄭允謙所啓倭變, 與黃海道日時似近。 前者會寧浦及今黃海、全羅來犯倭人, 皆備槍劍、機械云, 此必欲使我許和之計也, 而當此之機, 允謙多數俘獲, 至爲嘉矣。 其所賞功, 則該曹自可磨鍊矣。 彼倭奴等聞其全船焚死, 則必生憤怨, 其於倭變寢息間, 令濟州往來船及江原嶺東黃海、忠淸、慶尙等道公私海採者, 一切禁戢。 亦令黃海道, 嚴措防備何如? 且諭允謙曰: ‘卿之功勞, 甚爲美矣。 但不以勝戰, 怠弛其心可也。’ 云則何如? 助防將金鐵壽初雖爲黃海道, 而抄定, 然衝東擊西, 變起無常, 隨其有事變之地發遣, 無乃可乎? 卽遣史官收議于三公。" 南袞等議: "伏見鄭允謙捷報, 庚午年以後, 絶無此事, 足以雪去年會寧浦之恥矣。 賞功之典, 速令該曹, 磨鍊施行爲便。 下諭諸道, 申嚴防備, 竝禁海採。 助防將隨變起送等事, 上敎允當。 但海邊之民, 率皆以海採資生。 倭變未急, 而先自禁止, 則貧民無所聊賴, 而弊亦不貲。 姑待黃海道
              倭變眞僞, 更審馳啓後, 下諭何如?" 傳曰: "可。"

○辛丑/南袞以日本國王使臣押宴官, 詣闕, 傳曰: "昨因鄭允謙狀啓, 收議時, 有不及議者。 倭奴備槍劍、器械, 年前竊發於會寧浦, 今年又作耗於黃海、全羅等處。 若此者, 必欲遂其所欲而然也。 今日日本使臣宴享後, 鄭允謙封進倭頭及槍劍、衣服等物示之曰: ‘交隣, 以信可也。 今方使臣等出來時, 變作如此, 未知何意而然也。’ 云則何如? 且黃海道生擒倭人, 亦示日本使臣何如?" 袞回啓曰: "上敎至當。 邊將適於此機, 多斬賊首, 甚爲快矣。 臣意, 前者, 濟州往來商船, 倭人等要於楸子島致害者, 非一二。 今此允謙所獲, 恐是其人, 而今持狀啓來者, 乃搜討時隨從鎭撫, 有知識武才者。 問之則 ‘倭船之大, 大於我國大猛船, 畫爲龍文之彩, 板隙塗以石灰, 異於前日楸子島竊發之船。’ 云。 此必去年犯會寧浦之類, 今當示于使臣, 使知其事。 然使臣則人物雅淡者, 雖因對馬島主之請, 而上來, 不可示之。 但盛重前年出來時, 自多其功, 多發倨慢之言。 今之上來, 亦必如前有不恭之事, 當其發說也, 示以斬首及雜物曰: ‘汝雖云然, 汝黨犯我邊境如此, 將若之何?’ 云則彼亦無所言, 而我國亦可示威矣。 凡此劫和之計, 皆出於盛重。 且黃海道
              倭變事, 觀察使馳啓後, 更無所報, 不知實倭奴也。 果是倭賊, 則亦當示之。" 傳曰: "今日卿適詣闕, 故議之。 今聞所啓之意, 至當。 但今日使臣, 若請盛重上來之事, 堅以約條外事, 不可輕許之意, 昨已議定。 然不得已許之, 則不必累日持久。 一二度拒之後, 許之何如? 黃海
              倭變事, 果不知實否, 其狀啓今明間必至, 來後處置爲當。"
地名: 會寧 (咸鏡道, 都護府)
年: 1526.0

○丁未/右承旨丁玉亨以咸鏡北道兵使柳繼宗啓本、封啓曰: "啓本云: ‘京中各日奇別, 非徒列鎭皆知之, 胡人亦先知之。 如此不已, 則軍機不爲秘密, 故敢封啓。’ 而啓下時, 亦封付於兵曹郞官, 勿使謄寫於單抄冊何如?" 傳曰: "依啓。"
                【北道兵使啓本云: "會寧鎭僉節制使金瑚牒呈, 今十月十一日, 城底居住吾都里彼人中樞阿乙加茂鄕言進告內, 請屛左右, 就前密告曰: ‘吾都里種類, 無弓馬之才, 本是殘劣。 與諸姓亏知介, 世世讎也。 待我類如蛟蚩, 見之則捉去, 作爲奴婢。 又牛馬、家財年年奪去, 未得安接。 故會寧城底五十餘戶、高嶺城底八十餘戶, 依接居生, 盡心仰國矣。 去十月間, 亏乙未亏知介、尼麻車亏知介與吾郞哈酋長住張哈和親事聞知, 以將爲所侵疑慮, 而今年七月間, 穩城鎭所管美錢城底都酋長吾郞哈中樞每禿, 箭一介及手指木, 傳諭諸鎭酋長及頭頭被人曰: 「彼人等上京, 不利。 河伊
                  亂水洞
                  住長哈居處竝聚時, 五鎭諸部亏吾郞哈及吾都里等或破毁農器、鼎器中, 隨所得每戶出持, 而貧戶則幷五戶牛一首, 有實戶則幷三戶牛一首, 各持來。 其鐵物則許給和親亏知哈
                  尼麻車
                  南訥巨、節都骨
                  五姓亏知介等使打造甲冑、箭鏃, 牛隻則其徒贈給。」 云。 我等答曰: 「前未聞事, 今聽汝言, 不可輕易使之。 將欲進告于會寧府使。」 云, 則亏郞哈等力禁, 故未果進告, 而日夜思慮, 從彼則得罪於朝鮮, 不從則禍延妻子, 慮事, 進告奸使。’ 開諭曰: ‘今聞汝言, 一以嘉汝和國之誠; 一以恨汝決意之不快也。 亏知介, 於汝世讐, 非徒不可輕易和親, 五姓
                  亏知介厥類, 萬倍於汝種。 若以萬倍之衆, 欲求鐵物、牛隻, 非一再則其可當乎? 今年納一物明年納一物, 又明年如是, 而無納物, 則必擒汝如初矣。 汝審此意, 斷不從彼所誑。 此, 汝等之福, 而永保無虞也。 況五嶺諸鎭野人及山外諸屯歸順野人, 皆誠心向國者也。 豈可從誑, 自取禍哉? 萬萬無此理。’ 如是曲諭然後, 厚饋酒食, 別贈鹽醬, 出送。 阿乙加茂進告辭緣與前阿速進告大槪相同。 獨諸屯胡處每戶鐵物收取, 兵器打造事阿速進告內所無之事, 阿乙加茂進告內胡人等聚會, 在七月之間云, 則各種亏知介居住處最遠, 至今五朔, 遠屯他境留連似難, 而虜情所向非輕, 以常時鎭屬殘卒, 待變至爲可慮, 而道內凡馳啓事, 纔經一朔, 京中各日奇別下來, 故非徒列鎭皆知, 胡人亦先知之。 右事雖至秘密, 不無漏通, 至爲可慮, 故牒文除執吏, 秘密成送, 而城底胡情, 問于邊人則胡人在前, 鎭將之雖令, 雖赴水火, 無不聽從, 今則雖易如反掌之事, 間或不從, 多有驕慢之心。 道內飢饉癘疫, 人畜俱瘵, 天時人事, 疑若兆亂。 更加措置備邊, 南道軍士, 作急入送, 而各鎭銃筩習放, 則竝不得善放, 火炮匠五六名, 不分晝夜下送事。"】
地名: 會寧 (咸鏡道, 都護府)
年: 1537.0

○丁卯/憲府啓曰: "工曹判書黃琛, 以武人爲二品, 物望尙賤, 陞爲六卿, 恐名器自此遂輕, 請改正。 同知中樞府事李亨順, 性行殘虐貪黷, 專事剝割, 以肥其身。 又務謟事, 前爲會寧府使時, 與胡人恣行貿賣, 將被重罪, 以勢幸免。 又於忠淸兵使時, 受訟者所賂奴婢, 且赴京時所犯, 實與趙賢範無異, 而得保其身足矣。 今不可復齒朝列, 請罷。 工曹佐郞宣憲, 人物庸賤, 不可爲六曹郞官, 請遞。 南部主簿全居元, 前爲遷陵時監役官, 所掌軍人, 故放收價, 又令軍人, 自家農作, 僥倖脫免重罪。 不合朝官, 請罷。 學官南褒, 所行貪邪, 非理好訟。 學官雖微職, 不可以此人爲之, 請改正。 司果沈逢源, 以前爲內侍敎官時, 已行西班實職六品, 各別啓稟爲司果。 前此已行實職四五品者, 出身則不爲參職而分館者, 使儒者篤於治學, 而不趨於他岐之意也。 吏曹自當循例分館, 而苟且啓請, 至爲非矣, 請改正。" 答曰: "黃琛事, 近來武臣秩高者乏少, 而琛歷仕已久, 豈不可爲六卿乎? 李亨順罷職則似過, 只遞同知。 全居元、南褒、宣憲、沈逢源事, 皆依允。"
地名: 會寧 (咸鏡道, 都護府)
年: 1539.0

○(丁未)
                〔丁丑〕
              /憲府啓曰: "轉運使, 措置事多, 所任非輕, 擇有幹能宰相, 以委其任。 今韓胤昌, 非但未諳邊事, 才又短拙, 決不堪任, 請遞。 且兵、水使不得率私妾, 已有法禁, 近來慢不知禁, 例率私妾, 多帶婢僕, 有同衙室, 因此弊及軍民。 請各別申明, 一切禁斷, 以除軍卒之弊。 弘文館, 論思重地, 見任之員, 非臺諫政曹, 則銓曹不得擅擬, 昨日之政, 會寧判官雖有擇差之命, 而銓曹乃以二員,
                【校理柳辰仝、修撰林亨秀。】
              擅自注擬。 非但失內外輕重之宜, 且將有後日無窮之弊, 府方推考。 敢啓。" 答曰: "韓胤昌可遞之。 兵、水使率私妾事, 宜申明禁斷。 昨日大臣啓曰: ‘會寧判官, 宜以有武才名望文臣交差,’ 予意以爲, 必指臺諫侍從出入之人也。 如此然後, 乃可以自能謹愼, 而隣邑守令, 亦有所畏忌, 不敢恣也, 故金振宗
              
                【禮曹佐郞。】
              雜參望, 非出入臺諫侍從之人, 故予亦以弘文館官員差之耳。 推考事, 知道。"
地名: 會寧 (咸鏡道, 都護府)
年: 1555.0

○丁丑/諫院啓曰: "徙民逃亡者捕告節目, 其法甚嚴。 爲法官者, 豈容聽人之言而毁其國法也? 今者會寧府徙民黃允亨, 以其奴婢, 曾已放賣於入居人安希曾, 希曾又賣於別坐李瑭之子, 今已年久。 掌樂院正沈銓欲買其奴婢, 招來允亨, 謀破希曾文記, 李瑭憤其重複放賣, 捕告允亨。 銓乃陰囑前臺諫, 啓罷李瑭。 大司憲鄭大年、執義李彦憬、掌令金虬ㆍ崔堣、持平黃瑞ㆍ閔時中, 請竝罷。 沈銓以士大夫, 交結牟利好訟之人, 圖得奴婢, 逞其己私, 極爲無狀。 請罷。" 答曰: "聽其陰囑, 專主其議者, 分辨罷之。 
                【鄭大年、崔堣、黃瑞, 遂罷。】
              
              沈銓, 推考治罪。" 李彦憬等事, 沈銓事, 後累啓依允。
地名: 會寧 (咸鏡道, 都護府)
年: 1569.0

○甲子/上御朝講于文政殿, 講《論語》
              《衛靈公篇》。 大司憲朴應男、獻納閔德鳳、經筵官辛應時、鄭琢等, 各陳晋州儒生獄事。
                【應男、德鳳則以爲, 必治罪然後有所畏憚; 應時、琢以爲, 原其情, 則非出於私嫌, 今若加罪,則恐非聖朝之美事。】
              
              奇大升啓曰: ‘各以其意, 啓之至當。’ 但此事虛言頗多。 傳者有誤, 而聞者亦誤, 不能詳知, 而或至誤啓者有之, 極爲未安。 昨聞經席之言: ‘以爲五十餘人, 入于獄中云。’
                【崔運之言也。】
               此亦誤矣。 小臣見監司囚徒, 只囚李希萬矣。 一州之人, 供擧之言亦誤,只其一面之人所爲也。 非元隻間事, 不可治罪云。
                【辛應時之言也。】
               若誣訴之罪, 則雖不可治, 而毁撤人家之罪, 獨不可治乎? 見其推案, 則其人等當其未毁撤之前, 捉致河宗岳之奴, 而言之曰: ‘河宗岳之妻於河家, 旣已義絶, 其敎令不可服從。’ 云, 而督捧侤音, 此亦不可爲之事也。 弘文館所啓之意, 則以加罪儒生, 爲未安故也。 小臣迷劣之意以爲: ‘儒生爲其所當爲之事, 則可也。’ 今之所爲, 非儒者之事, 而乃是無賴人之事也。" 應男曰: "今若不治, 則後日亦將有如此事, 至爲未便。 李希萬、河滃、河沆等三人唱導, 致使許多人, 作爲非事, 只罪三人可也。" 大升曰: "小臣非欲加罪, 而如此啓之。 但此事是非眩亂, 不知其實, 而只以所聞, 或有誤啓者, 至爲未安。 罪與不罪, 當知其實而處之爲可。 玉堂之啓, 亦非有私意也。 只以傳聞於外間, 而啓之也。 河麟瑞亦當初着名於發明單子, 而厥後乃唱導毁撤, 推問其由, 則以爲當初不能細知, 而其四寸鄭夢祥
              
                【宗岳後妻之四寸也。】
               來乞, 故着名。 後日更聞, 則其事的實, 故毁撤云。 同居里閈, 安有不知之理, 而前後之言, 若是相戾哉? 言端已發, 不可不達。 曺植居于晋州, 而年少人輩, 以此事言之於植, 植乃嫉惡之人, 而且有名字者也。 乃言於監司及衆人處, 故當初捉囚, 而未得端緖, 遂放之矣。 厥後推官見罷者, 皆曺植喧闃而然也。 植乃賢者, 而必不虛言之人, 故其事至於此。 且長者言之, 是以一鄕妄人, 亦相與傳播矣。 當時, 皆以曺植爲賢, 小臣今以此言啓之, 至爲未安。 但曹植亦非有私心而如此也。 自然可信之人言之, 故不勝痛憤而然矣。" 洪暹啓曰: "今聞大司憲所啓, 則遣人來京, 恐怯朝官。 及出回文, 而火其家、毁其室等事, 此皆非儒者之事也。 略示罪責亦可。 但或至死于獄下, 則極爲未安, 所當(栽)
                〔裁〕
              自聖心者也。" 大升曰: "所以欲治其罪者, 非欲拷訊也。 且所謂火其家云者, 亦非火其家, 而只撤其瓦。 此則旣已承服, 稍加罪罰, 有何妨於 聖德乎? 此事極爲可慮也。 曺植有名之人也。 且儒生被推, 故其處七八邑儒生等上疏, 而監司不捧云。 曹植與河宗岳前室女子相連, 李楨之妾, 與河宗岳後妻相連。 李楨以爲隱微之事, 不可知也, 似爲救之。 二人,
                【楨與植也。】
               平日則相與爲交, 今因此事, 曺植以李楨爲非。 年小人輩, 亦皆以李楨爲非云。 以宗岳妻失行之事, 至於名類長者, 有其間隙, 年少人亦相排訐, 極爲未安。 京中議論, 亦與之相判, 機關甚重, 自上何以知之? 適發言端, 故敢啓。" 又啓曰: "王言一出, 傳布四方。 傳敎之際, 言辭或未盡, 則機關甚大。 以人爲非, 而必斟酌爲之; 以人爲是, 而亦必斟酌爲之, 合於情實, 然後可謂當矣。 近來張弼武事, 諫院論啓,
                【上命加張弼武嘉善資, 諫院啓請改正, 而上牢拒不聽。】
               小臣不知弼武, 或謂之淸, 不能詳知; 或謂之暴, 而亦不能詳知。 只聞人言, 而斟酌知之。 謂之淸者, 或有過越之啓; 謂之暴者, 亦不知其言之盡是矣。 頃者敎以通金石、貫日月, 昨者又敎以日月爭光,
                【此兩言, 上答諫院所, 啓之辭也。】
               至爲未安。 與日月爭光者, 非聖賢地位, 則烏敢當哉? 是雖出於一時褒奬淸謹之意, 而王言過當, 極爲未安。 伏聞弼武之事, 以無知武夫, 持身如此, 貴則貴矣。 但夷考其行, 則未有可驚之事。 雖號爲淸, 而如於陵仲子之淸, 多有一偏可笑之事。 當此風俗頹靡之際, 自上欲爲激勵之意, 則至矣。 但以孟子之言見之, 則不足取也。 其人如此, 而啓之或過, 自上意其以爲不世出之人, 豈不未安乎? 爲將帥者, 或暴酷而有智略, 則亦可策勵而用, 不可棄也。 若弼武則未知其果有謀略, 而可用於大將矣。 一時雖稱其淸, 而視諸古人, 則豈不遠哉? 其行實同於仲子之避兄離母。 往在乙丑, 爲滿浦僉使而去, 遂遭國恤, 厥後移授江界府使而見遞, 其時只遞者, 以其有事稱之事故也。 主上卽位後, 不入國門, 所當卽來謝恩, 不可直歸其家。 況會寧府使, 不次擢用, 則尤當感激而來。 聞朝廷以不來爲非, 則亦當卽來, 而稱爲遊山出去, 此人不可責備。 然君臣之義, 豈若是乎? 邊將不赴任, 自有其罪, 故前者邊協亦被其罪, 以文臣言之, 則評事羅恰、李忠範皆蒙其罪, 其罪同, 則其罰亦同, 何獨於弼武不治其罪乎? 有可稱之事, 則固當取之, 而有如此事, 則亦當推考治罪, 然後紀綱立矣。 弼武則不罪, 而後日如有厭憚者, 欲治其罪, 則罪同罰異, 不加其罪, 則無以爲懲。 豈不傷於朝廷事體乎? 極爲未安。 小臣非諫官, 而如是啓之未安。 但在近密之地, 心懷未安, 而不爲啓達, 亦未安, 自上幸未及思之, 故敢啓。"
地名: 會寧 (咸鏡道, 都護府)
年: 1592.0

○倭將淸正入北界, 會寧人叛, 執兩王子、諸宰臣迎降, 關南北皆陷于賊。 初, 淸正踰嶺, 而窮追王子行, 王子奔, 至鏡城。 北兵使韓克誠拒戰于磨天嶺, 海汀倉爲倭軍所綴, 軍潰而走。 王子轉入會寧府, 聞賊兵追迫, 欲向前, 鎭土兵已謀叛, 佯請守城, 自守門鑰, 使不得出。 翌日土官鎭撫鞠景仁聚徒作亂, 自稱爲大將, 以甲騎五百結陣。 時, 巡邊使李瑛、府使文夢轅在南門樓上, 愕不知所爲。 高嶺僉使柳擎天果悍壯士也。 咡謂瑛曰: "景仁叛, 而本府兵從者半, 未必盡其腹心。 公於此團集一行軍官、員役, 戒嚴而臨之。 吾則往諭景仁使解兵, 卽不聽便斬首, 諭衆使散。 公自此呼聚受降, 自然定矣。" 瑛庸懦, 搖首曰: "愼勿爲此言。" 景仁微聞其計, 使人執軍官壯健者盡斬之。 擎天見言不用, 卽與麾下數人, 開西門出去, 賊不敢追。 景仁遂圍客舍, 就執兩王子及夫人、女侍, 一行奴婢等與宰臣金貴榮、黃廷彧、黃赫, 竝其家屬, 皆綁縛置一間房, 如積峙器物。 貴榮後妻李氏年少, 賊欲刼之, 卽就館中屛柱縊死。 李瑛解甲就賊中, 哀乞請釋王子, 賊執之。 景仁以文書馳報于淸正, 淸正至府, 結陣城外, 單輿入城, 見王子、諸臣, 責景仁等曰: "此乃汝國王之親子及朝廷宰臣, 何困辱至此?" 解縛置軍中, 饋供頗厚。 遂引兵渡豆滿江, 深入老土部落, 攻陷城塢, 胡人四起邀擊, 士卒多死傷。 還由鍾城
              門岩渡江, 歷入穩城、慶源、慶興, 從海邊峽路, 還入鏡城。 諸鎭堡土兵、豪首皆執官吏叛降, 倭人兵不血刃。 鏡城戶長鞠世弼首叛, 執判官李弘業與賊。 韓克誠遁入藩胡部落, 胡人不受, 送于慶源民家, 卽被執。 淸正留兵數千, 據吉州, 
                【賊將名忠正。】
              自明川以北八鎭, 皆以叛民爲首領以鎭之, 有刑伯、禮伯之號。 江外雜胡, 乘時寇掠, 邊堡土民, 反與連結。 淸正還據安邊府, 關南州鎭亦爲叛民所據, 皆受淸正節制。 端川郡守姜燦素得民心, 頗集良民爲兵, 自衛據郡界, 谷中土民多歸之。 初, 李渾被執, 金貴榮等以便宜, 除會寧府使李瑛爲南兵使。 瑛憚南出, 求兼南北道巡邊使, 陪行王子入北, 以文夢轅爲會寧府使竝被執。 金貴榮老昏, 黃廷彧父子皆不戢下, 宮家奴輩到處侵擾, 大失人心, 以此促其叛亂。 尹卓然以詭計, 落留南道, 朝廷不省其罪, 用以代柳永立, 又以成允文代瑛, 皆匿三水山谷間。 旣而行朝聲聞復通, 訛言稍息, 亂民頗戢, 故二帥得免。
地名: 會寧 (咸鏡道, 都護府)
年: 1595.0

○及第黃赫供曰: "壬辰變初, 王子纔出都城, 沿路守令, 先避王子, 如恐不及。 列邑空虛, 只有鐵原府使金鋏、淮陽府使金鍊光、通川郡守鄭逑等, 禮待王子, 一如平時, 其餘無一人接待, 雖欲侵虐, 其勢末由。 至於屈膝虜庭之言, 千萬無理。 雖極反側無狀之人, 王子尙無他變, 而陪官先自屈膝, 終置王子於何地? 經年陷賊, 前後行事, 有非一二人所見知。 會寧一城之人, 皆前日手縛之徒, 安邊鄕所吏民, 出入往來, 有同平日, 則其時對賊所爲, 若卽推問則可知。 且一時被擄之人, 非獨臣之父子。 如金貴榮則已死難問, 如朝官李弘業ㆍ李蕙ㆍ趙仁徵ㆍ尹仁伯、通事咸廷虎、士子沈怡、庶孽安琢ㆍ金闡等推問, 則亦可得實。 且譯官李愉則隨沈惟敬, 出入釜山賊中; 儒生李盡忠則來往京城, 因謁王子。 其時, 賊坐何處, 臣坐何處, 而用何禮乎, 推問右人, 則此膝屈與否, 立可辨知。 但以僞書一事, 陷此大罪, 其曲折已盡於前供, 而當其王子見逼之際, 賊怒如許, 陪官欲保之心, 何所不至? 拒之, 則金軀禍在不測; 從之, 則朝廷議罪必重。 不得已心生詭計, 對賊之時, 成一僞書, 姑解目前之禍, 而欲使此賊, 不知有我國君臣間行用文字體制, 預防他日難處之患。 又於暗中, 潛寫密狀, 傳達賊情者, 自是囚中不得已之擧, 故李盡忠齎回, 有眞僞二本矣。 若於密狀, 果有如言官所指之字, 則卽就鼎鑊, 萬萬不辭。 其密狀必在於政院, 若令竝與僞書、元本而取考比較, 則情狀立現。 只以李盡忠顚錯妄傳之故, 人言至此。 其時, 王子再三分付于盡忠曰: ‘此狀則僞也, 非眞也’, 而追問竝傳之奇, 卽爲通書于金千鎰曰: ‘此乃一時誑賊之僞書, 非可達之狀也。 千萬勿傳’, 而已無及矣。 推問李盡忠, 則亦可立辨。 割地之事, 臣父子相議, 伊賊所言, 不過恐喝, 當以計却之, 以爲: ‘土地受之天子, 豈敢私與?’ 至於漢置樂浪、臨屯等語爲証, 其後賊亦無言。 且當其天將至, 與行長講和, 淸正移怒王子, 欲怯渡海, 臣密帖于沈惟敬, 請置兩王子及老父, 而願隨謝、徐兩使, 以口舌代斧鉞。 又於在釜山時, 沈惟敬身邊答應官錢思本, 一日以酒肴, 來拜王子, 且求題其扇面于臣, 卽題詩二首曰: ‘海角餘生在, 天西一夢長。 全軀比漢節, 早晩達吾王。’ ‘嬰、臼彼何人, 蘇卿猶不死。 平生起國心, 耿耿唯在此。’ 其時, 王子及一行人, 無不見知, 區區向日之誠, 可以類推。 若移咨沈惟敬, 取考其扇, 則可知情實。 竄謫後事, 則咫尺天威, 不敢容隱。 末世人情, 朝夕萬變, 臣萬死流放之餘, 雖欲爲流毒貽害之事, 俯首聽命, 萬萬無理。 理山隣邑及監司處, 下書覈實則可知。 必稱王子, 恣行胸臆之事, 則當此大亂之後, 王子所在, 極其涼薄, 以臣之憑藉恣行, 誰肯顧念乎? 況恣行必稱等事, 乃宮奴下賤汎濫者之所爲。 臣雖無狀, 稍有知覺, 必不如此。 指使官僕事, 則西北自來謫客新恩之地, 故從前接遇有例, 理山官屬鮮少, 只給小僮一人, 奴婢各一人。 刑杖事, 則若有此事, 昭不可掩, 未知某人受杖, 專不知之。 酒肉酣歌事, 則理山介在江峽之間, 稱十室殘邑。 前郡守孔恂, 上年四月赴任, 當初一二月, 或一二度, 持酒來慰, 八月以後, 絶不來見。 絶域風土不常, 若得薄酒, 自當服藥, 而國破家亡之後, 私禍最慘, 有何一味情興, 而至於日夜酣歌乎? 鷹犬事, 則理山無他魚肉, 只得鷹子一連, 付諸城中相知之人, 使得雉首, 欲爲朝夕之羞。 前後情狀, 不過如此, 竝相考分揀。"
地名: 會寧 (咸鏡道, 都護府)
年: 1613.0

○王親鞫。 捧李春蘭招, 春蘭。 平安道富民也, 以得匿名兇書, 故拿來。 李德馨曰: "春蘭兩目皆昏, 亦不解書, 厥書狀, 渠自見乎, 使他人見乎, 此由窮問可也。" 又曰: "雲老, 渠若不知, 則此書乃匿名書也, 何以取實?" 權縉以李春蘭所招啓曰: "其書開拆時, 只見七八月字, 知其爲兇書, 不勝驚駭, 未及通于子息等處, 急急奔告于郡守而已, 不知其他曲折矣。 且郡守問: ‘此等人爲誰。’ 臣答曰: ‘林進士名稱人在慈山, 金兵使稱名人在龍岡, 意謂此人也。’" 王曰: "書狀中金兵使, 的爲金應瑞耶?" 春蘭招云: "書狀中只有金兵使字而已, 不知的爲金應瑞矣。" 李德馨曰: "他餘人, 雖介介的指, 而若雲老不能的指, 則何以從實?" 問春蘭曰: "汝受書時, 獨受乎? 抑或與他人共受乎?" 春蘭曰: "其奴軍伊, 在於毁家舊基, 得受此書來, 致他人干預與否, 臣不知之。 問于渠則可知矣。" 捧李德老招。 【春蘭之子。】 王曰: "依李春蘭推問之例。" 金兵使、金主簿、林進士、朴哨官等詳問于德老, 且問藥山雲老爲何人, 德老招曰: "雲老萬無近似之人矣。" 捧李德輔招。 【春蘭子。】 柳公亮曰: "此書開見時, 與誰共看耶? 此事詳問于德輔可也。" 李德馨曰: "厥兄納招時, 甚爲明快, 厥弟何其語窘。 極爲荒唐。" 朴承宗曰: "此漢前年, 厥父拿來時, 不仕下去。 前日見其爲人, 甚慧悟, 今日則何其言語甚窘, 多有內不足之狀乎? 極爲可怪。" 柳公亮曰: "李春蘭必示厥子, 相議爲之, 而變辭誣告, 極爲過甚。" 沈喜壽曰: "渠等兄弟, 雖或先見, 而必使老父告官矣。" 李德馨曰: "厥書狀, 八月初三日受之, 初五日告官, 則其間數三日, 豈不示於厥子息乎?" 捧軍伊招。 王曰: "投書人何處指向耶? 問于軍伊。" 柳公亮曰: "軍伊居於春蘭家五里外, 則致書者, 何以知其李家之奴, 而傳致乎? 此狀極爲殊常。" 王曰: "投書人容貌年歲及所率人幾何耶? 問于軍伊。" 捧金應瑞招。 【應瑞
              安州築城大將, 以金兵使, 書於兇書中。】 王曰: "金姓兵使者幾人耶?" 沈喜壽啓曰: "金遵階爲會寧府使, 金去病爲滿浦僉使, 金太虛前爲忠淸兵使矣。"
地名: 會寧 (咸鏡道, 都護府)
年: 1614.0

○(巳時。)王(御視事廳。) 引見慶尙監司張晩。 王曰: "南邊防備, 日日解弛, 舟師等事及倭營行商禁斷事, 着實申明擧行。" 張晩曰: "小臣壬寅年間爲體察副使, 釜山、東萊暫爲歷觀, 而癸卯年爲全羅監司, (厥後)今已十年, (舟師事, 漸不如初矣。)大槪當初則朝廷專力舟師, 湖南
              (舟師)已滿四十餘隻, 器械、楫物, 極爲精利, 慶尙道舟師, 亦爲堅緻, 賊雖更來, 猶可抵當, 非如今日之疎漏矣。 且舟師必具格軍、糧餉, 然後得以待變。 近來物力漸不如, 古最可慮矣。" 王曰: "緣何以懸殊於前日耶?" 晩曰: "其時則上番軍士, 皆屬舟師, 而各司奴及內奴, 亦爲舟師格軍。 近來則上番軍士及各司奴則皆使上納, 而倭使來時, 亦多接應(之事), 致令物力殫竭。 船隻之數, 雖不減於前日, 而軍備如是虛疎, 脫有事變, 尤極可慮。" 王曰: "在逃諸賊購捕事, 盡力爲之。" 晩曰: "彼賊至今未捕, 極爲怪訝。 我國地方甚狹, 在逃者雖欲不就捕, 不可得已。" 王曰: "上國或隣國外, 若不升天入地, 則何可不捕乎? 此必方伯、守令不爲盡心措捕矣。" 晩曰: "臣子之義, 豈有一日與此賊共活於天地間之理乎? 若不北走胡、南走越, 則可得捕矣。 計慮所及, 敢不盡心?" 承旨權縉曰: "在逃之賊, 無不捕得, 而今則法嚴賞重, 而迄未見捕, 邈然不知去處, 外間或疑其已死云。 國家不幸, 逆變屢起。 曩者鄭汝立雖自斃, 而出於勢之急迫, 非自盡之比。 李景生之死也, 亦出急迫, 至於邊崇福之死, 非自決也, 出於鄭賊之推刃, 則豈獨此賊, 能自勇決哉? 今者開諭八方, 購捕甚急, 而尙未捕之。 無乃自前陰懷逆謀之時, 預爲藏身之所, 及其事發, 此賊或(有漏網而)
              得全耶? 愚慮所及, 不過如此。" 晩曰: "此賊入投倭, 則甚未易, 或有北走胡
              之理矣。" 縉曰: "此賊以潛商, 往來釜山, 或入倭國, 不無其慮。" 晩曰: "小臣在西北時, 常觀胡虜之情, 我境之被擄牛馬, 細瑣之物, 或有還送之時, 若重大之物, 則少無送還之意。 前日會寧
              甫乙下
                下伊
              官奴, 叛入賊中, 而其官奴能造刀子者也。 我國明知其隱匿, 文書間頻請出給, 而(每)不答。 (之)此賊若持物貨投入, 而爲彼虜可用(之)人, 則亦必不爲出給矣。" 王曰: "必無自死之理, 若不走胡, 亦必變形而逃。 卿其開諭人民, 期於必捕。" 晩曰: "當於巡到處, 盡心開諭。" 王曰: "雖聞此賊逃入倭國, 不須明言賊之姓名, 使倭知之, 潛爲(機)
                〔譏〕
              察。" 晩曰: "上敎至當。 若以重施賞格之意開諭, 則人必勉力矣。" 縉曰: "小民不知上購捕之意, 或以當初許接, 而被罪爲慮, 雖見此賊, 有趁不來告之患。 自今以後, 許接人勿爲深治, 以勸他人。 但以重賞之典購之, 則庶或可得矣。" 王曰: "免許接之罪, 重捕賊之賞, 使之勉勵。" 晩曰: "承旨之言好矣。 但藩臣無任意購賞之規, 若成事目下送, 則當盡心奉行。" 縉曰: "前此屢次下送事目矣。" 王曰: "凡敵國之情, 必須詳知, 卿下去詳探馳啓。" 晩曰: "敵情無可知之路。 因留館倭人, 或有微探之事, 其餘則何以知之?" 縉曰: "聞朴賊善唱歌、能造弓, 不無才能。 雖入胡地, 必難致矣。" 王曰: "疑其入胡地乎?" 縉曰: "何以知之? 但我國境內, 無蹤迹可尋, 故云然。 而胡地間事, 不可以知之矣。 上年小臣嘗見, 嶺東
              麟蹄、襄陽等七邑中, 多有深山可藏之地。 而鳥道重疊, 僅得踰越, 則其內有可居可耕之地, 故他道人及本邑人, 或有入居。 而及其鹽醬乏絶, 不得聊活, 然後出來者居多。 此賊曾以筏商, 往來于春川、(猉獜)
                  〔麒麟〕
                
              
              地。 臣之愚意, 或有致疑於此等地矣。" 王曰: "更爲下諭。 或畿甸楊州間, 慮有隱伏之理乎?" 縉曰: "人多遠求, 而忽於近地, 近地之隱伏, 安保其必無乎? 京畿監司處, 下諭爲當。"
地名: 會寧 (咸鏡道, 都護府)
年: 1618.0

○禁府文希賢元情公事判付內: "文希賢被罪定配, 則監兵使何敢以軍官、別將, 使接胡人乎? 事極可駭。 前後監兵使生存者, 竝推考治罪。 文希賢以定配人, 生釁事, 嚴鞫得情。" 【文希賢謫配鏡城, 以其善胡語, 兵使使接會寧開市胡人, 故胡人疑其爲貴人。 至是, 奴兒哈赤移書於希賢, 稱爲先生, 其書歷言 ‘上國殺其祖父, 世世侵虐之失, 將欲擧兵, 願朝鮮憐之’ 云。 事聞, 朝廷使兵使稱以 ‘文希賢
              等前兵使軍裨, 今已歸京,’ 還授其書, 仍拿致希賢訊之。 其後, 奴兒哈赤果叛。】

○禮曹判書李爾瞻啓曰: "臣以庸材, 屢歷非據, 不敢默退, 請自陳劾。 西宮大變, 義不共天, 在此所擧, 已損節目, 數告天朝, 可完廢典。 不意怪論, 近成一種, 賢相正議, 誣引曲飾, 欺冒聖聰, 渠亦知悔, 再疏自明。 三司力辨, 勢所不已, 諸儒控疏, 情所共憤。 彼沁何物, 乃復襲邪奏聞之擧, 指爲推諉臺閣之避, 目以承望, 作一機穽, 將欲陷人? 堂堂大論, 自有廟堂, 怪鬼之輩, 何與此事? 賜服降勅, 命出前後, 在我謝恩, 似作兩行。 首議奏聞, 尙未完定, 初請倂謝, 迄不起送, 職叨典禮, 罪實難免。 宗室、朝官不參庭請, 言官按法, 其數甚多。 人知老病、無祿、遞兒、親病切迫、父子異罰, 皆可蕩滌, 以示寬宥。 受由在外、病未肅拜, 論以惟輕, 亦足行法。 至如京外儒生, 不參疏請, 自發異論, 終乃巧避, 置之儒罰, 固無所惜。 削籍之數, 多至二百, 人心不淑, 奚至此多? 或謂因嫌構陷, 或謂驅逐初試。 此等謗說, 雖不近理, 臣竊瞿然, 欲灑士恥, 旬製之日, 爲入太學。 館學齋任, 招來于前, 使之更覈, 只存太甚。 且書臣言, 遍示諸儒, 士論不一, 義氣愈激。 試期已迫, 未聞處置, 開諭諸生, 言不見信, 職在敎冑, 罪實難免。 匿名不傳, 昭載國典, 誣告反坐, 亦有其律。 近來治逆, 或因匿名, 或因誣告, 兇書所錄, 無不拿致, 告者所發, 悉罹訊鞫。 睚眦有嫌, 因玆報復, 囚繫相仍, 鞫獄支蔓。 聖旨屢下, 靑完方勤, 有司不體, 輕重莫辨, 哿矣有罪, 哀此無辜。 朴賊在逃, 爲國大患。 兇書、誣告假此相繼, 今此湖南上變, 亦是匿名。 賓廳獻議, 欲問得者, 名錄百人, 今若悉捕, 至千至萬, 後亦何爲? 況帝王治逆, 務從明愼, 其在脅從, 猶且罔治。 捕風責實, 似乖獄體, 措捕按問, 日不暇給, 終墮奸術, 豈不痛心? 臣今當此獄, 出位敢瀆, 罪實難免。 兩闕之建, 實爲移御, 內外諸臣, 所當體行。 提調太多, 句管各殊, 諸色差官, 所在橫侵。 虛張米布, 希冀爵賞, 江、黃兩道, 以至湖、甸, 十室九空, 害及鷄豚。 僧軍成黨, 擾害閭里, 輸瓦載炭, 坊役不絶, 獻石納鐵, 名器汚辱。 術士立異, 爭鬪紛拏, 已營兩闕, 互論吉凶, 只欲相陷, 不顧國事, 若不梟示, 無謝國人。 臣名是提調, 不能監董, 勢至莫救, 罪實難免。 事大爲重, 交隣次之。 義州、東萊、江界、會寧, 必擇全才, 以畀鎖鑰。 窩棚成釁, 遼、廣疑訝, 戎虜傳札, 邊繳日聳。 東萊瓜滿, 尙未出代, 倭奴之辱, 亦及朝廷, 愼簡之方, 其可少忽。 待罪備局, 隨人進退, 言在事後, 罪實難免。 凡此五條, 爲今巨弊, 奏聞、營建, 首相有議, 其他三弊, 擧國所憂。 噫! 臣力疲任重, 器小盛溢。 兼管非一, 棄廢居多, 福過災生, 理所必然。 臣之本職及諸兼帶, 竝命遞免。" 答曰: "省啓, 具悉。 當體念焉。 此時豈可辭退? 調理察職。" 

○平安道節度使金景瑞狀啓: 滿浦僉使蔣後琬馳報: "今五月十六日, 騎胡十二名, 來到越邊, 呼通事, 卽令通事, 問之, 則所持文書呈納。 而取見皮封, 則題曰朝鮮國王開拆, 不勝寒心, 令通事開諭曰: ‘我國與汝將, 事體不同。 自前文書相通之規, 無直達朝廷之禮, 捧納極難。’ 反覆開諭, 前後文書, 竝爲出給, 則差胡曰: ‘迷劣胡人, 持書出來而已。 如此事體, 何以知之?’ 勢難驅迫還給, 故姑令留置胡館, 嚴辭開諭, 厚饋酒肉, 以悅其心後, 令女眞訓導房應斗, 鄕通事河世國等, 問虜中事情, 則差胡答曰: ‘我將方會軍兵, 與天將相戰, 私相出入之人, 不無漏通軍機之弊, 故一切禁斷出入者。 今此起兵事, 斷則
              遼東殺我將祖父, 又於如許城中, 送天將添兵守護, 故我將結怨, 積年鍊兵, 去四月十五日, 我將領兵, 撫順等四鎭, 一時盡擊後, 一處聚兵, 所得牛馬、布物、弓箭及所擒唐人點閱, 不知其數。 撫順鎭將, 則乞降生擒, 我將有末女許嫁, 時在奴城。 又於五月晦間六月初生, 欲向如許擊破後, 仍向遼東、廣寧計料, 而日炎霖雨, 草樹茂密, 時未定奪。 所擒唐人千餘名, 則卽削其髮, 服其胡尤衣, 以爲先鋒。 朝鮮則與我朝, 有信之國。 若遼東請兵于朝鮮, 則會寧、三水、滿浦等處, 我將當以一枝兵馬, 發送攻擊。 朝鮮與我將, 無嫌怨, 謹守封疆, 勿使動兵。’ 云云。 答曰: ‘天朝以二百年生聚, 格汝小酋, 無異泰山壓卵, 不必格外國而求助矣。’ 問答間, 言辭極其悖慢。 入關時, 有若探察城上器械虛實者然。 胡書本文, 則胡館留置, 謄書上送。" 大槪此賊不畏天朝, 至於移書我國, 示以利害, 尤切痛憤。 其侵凌之患, 不但在於天朝, 我國邊上, 亦不時無受侮之虞, 將兵來備禦之策, 所當汲汲。 臣之妄意, 已抄黃延道軍兵, 進駐肅川等地, 本道軍兵, 則防禦使、助防將等, 以本道守令兼差, 各率其兵, 仍駐信地, 操鍊待邊, 卽時馳援。 道內物力, 有裕之邑, 及江邊守令, 亦以武班換差, 團束軍兵, 聞變馳援。 則守禦之策, 可以成形。 胡書連二度, 不許捧入, 早晩必有意外之患, 防胡之策。 無過守城淸野。 而以江邊一帶言之, 則江界、滿浦、昌城、朔州、義州等, 若干城矣。 其餘則城不過丈餘, 濠不過數尺, 決難入守也。 內地龍岡、安州、平壤城, 皆可守之地, 而廢棄已久, 倉卒難修。 寧邊一城, 雖曰闊遠, 四面山高, 可以死守, 而久棄不修, 欲爲繕築, 則賊未至, 而民先失農。 凡干抄兵進駐, 諸城修築等事, 請令廟堂啓下備邊司, 從速指揮。 備邊司回啓曰: "今此胡書及滿浦問答說話, 極其兇慘。 至以七宗惱恨, 讎怨天朝, 終之以蒼天默祐, 俾遂寸衷云, 一以誇示其得志, 一以恐劫我邊上。 來胡之悖慢, 又非前日所比, 侵犯之患, 在於今日, 本道之事, 極爲汲汲。 黃延道軍兵, 聖敎已令, 分運入防, 駐箚處所, 則與巡察使, 詳議進退。 而防禦使、助防將, 兼差守令, 及道內守令, 武班換差事, 朝廷自當量處。 安州城守事, 本司已請下諭, 及時修治, 爲必守之地, 已爲定奪。 郭山之城, 與安州不遠, 可作聲援之地, 而形勢最好, 所當爲先修築。 平壤、寧邊等地, 人民多集之地, 自前必守之議, 非一而只以過大爲難守。 一道根本之地, 亦不可空棄, 參酌道內物力, 毋或玩愒姑息, 盡心規劃何如? 大槪兇鋒, 旣突於天朝, 次第加兵於我, 必然之理也。 十分留念征繕, 異日毋使賊騎, 如入無人之境事, 請監司處, 竝爲行移啓
              何如?" 從之。 《光海君日記》卷第一百二十八
地名: 會寧 (咸鏡道, 都護府)
年: 1619.0

○胡差來境上, 進奴酋書, 被俘從事官鄭應井【武官。】等偕來。 姜弘立等書職名狀啓略云: "臣至背東關嶺, 先遣胡譯河瑞國, 密通于虜云: ‘雖被上國催驅至此, 常在陣後, 不爲接戰計。’ 故戰敗之後, 得以款好。 若速成和議, 則臣等可以出歸"云云。 【先是, 王密令會寧府來市商胡通報此擧, 商胡未返, 而瑞國先入奴穴, 奴酋疑而囚之。 旣而會寧報至, 遂釋瑞國, 仍使招納弘立。 弘立之降, 蓋其素定之計也。】胡書, (極書天朝待奏失, 請與我通好,) 辭極傲悖。 王令二品以上議其答書便宜。 

○王出御仁政殿, 引見贊劃使李時發。 承旨趙纘韓啓曰: "卽者諸大臣, 會坐備局, 欲與李時發同登引對, 商議守禦之策矣。" (李時發啓曰: "備局諸臣, 思近淸光, 各陳所懷矣。" 王曰: "今已日晩, 當隨後爲之。" 李時發啓曰: "臣前爲北伯時, 已知此賊之難當。 不幸此賊犯順中朝, 中朝方發天下兵馬, 守禦遼、廣, 賊勢想不舍此而來犯。 但我國板蕩之極, 斯深可慮矣。") 王曰: "伊賊長驅, 則有可防之勢乎?" 李時發曰: "此賊鐵騎馳突, 勢難野戰, 猶可城守。 然嚴講守禦之策, 備盡自强之道, 則庶有可爲之事。 豈可委諸無可奈何而置之乎?" 王曰: "行間陷城, 乃其長技, 於我國, 亦不無是患。 卿其與張晩相議善防。" 李時發曰: "(聖敎至當。) 前聞淸河等地, 皆以此取勝云, 其兇謀何可測也? 且我國紀綱蕩然, 武士輩, 只以巧避爲事, 無意赴國之難, 此弊不可長也。爲國, 不過賞罰二柄而已。 近來賞罰不明, 勸懲無路。 伏願聖明, 嚴明賞罰, 振肅綱維, 則國事幸甚。 近者防禦使南以興、李琰等, 只帶軍官數員, 而不得馹騎, 留滯三日, 始爲發行。 國門之內, 尙猶如此, 何能號令於列邑乎?" 王曰: "留於何處云乎?" 李時發曰: "留於門外云矣。" 
                時發曰: "當此粗安之日, 尙有此弊, 風塵一起, 國事可知。 且不幸今年凶荒, 振古所無。 飢饉、師旅, 一時竝作, 而不得已之後, 復起於此時。 傳聞西邊列邑, 軍糧、百役, 皆辦於民, 一人之家, 徵租四十餘石云。 民安得聊生也? 且聞遼、廣, 年穀豐稔, 貿糧之事, 已蒙允許, 不可不斯速爲之。" 王曰: "軍糧自下三道, 運來頗優, 而何爲告缺乎?" 李時發曰: "雖有些少之糧, 而軍前不可無儲蓄之穀矣。 且兩南軍糧, 雖爲徵發, 千里風濤, 運來極難。 群議皆以爲: ‘以此穀貿銀, 轉販軍糧於中江等處可矣。" 王曰: "明年則不可不大開屯田, 而此意曾已言送於張晩矣。" 時發曰: "但西邊土地, 與北道有異矣。 且臣伏見(下備局)擢用人材之敎, 此誠方今急務也。 目今罪藉之中, 豈無人才? 而如臣無狀, 又荷重任。 伏願聖上, 詢于大臣, 收用幸甚。" 王曰: "當體念焉。" 王曰: "賊勢日盛, 而備局有輕視之色, 卿今下去, 十分料理。" 時發曰: "(臣近來伏見前後聖敎, 極爲允當。 且)
              倭寇之於我國, 有不共一天之讎, 而尙有羈縻之計。 況與奴賊, 旣無世讐, (又未結釁,) 雖講好, 未爲不可。 但天朝將官壓境境, 上差官絡繹, 事機漏洩, 難處之端一起, 則後日之事可慮。 爲今之計, 自上進接臣僚, 吁咈一堂,博采群議, 或賜睿裁,則國家大事, 片言可決。 (且天朝大兵, 近臨賊境, 伊賊必不舍是而深入矣。 雖有搶犯之事, 若或本根一搖, 國事可知矣。 伏願聖上留念焉。)" 王曰: "擺撥遲滯, 卿其申飭。 數萬將士, 一國軍器蕩盡無餘, 卿其與張晩相議優措。" 時發曰: "(當如聖敎措處。) 臣昨見金藎國, 得聞都監, 多有新造軍器。 臣欲啓請齎去矣。 且廣州牧使全有亨, 頗有計慮, 熟諳城守, 西路守令相換, 令施其才智何如?" 王曰: "令備邊司議處。" 時發曰: "遠道軍士, 千里暴露, 戶役煩重, 侵虐在家妻子, 怨聲徹天云, 國家宜用蠲減之典, 以示實惠。" 王曰: "此事前已下諭, 而各道各官, 尙不體行矣。" 時發曰: "平安一道, 戰敗之餘, 死亡居半。 自上特垂德音, 俾蒙實惠, 邊防戍卒, 飽經寒苦, 亦加優恤之典。 (古語曰: ‘悅以使民, 民忘其勞。’)" 王曰: "在逃逆賊, 物色購捕。" 時發曰: "(當依聖敎。) 且黜陟惟明, 貪汚可戢。 臣與張晩, 詳察守令之賢否, 一一啓達, 新除守令, 亦願各別擇送。" 王曰: "非徒守令, 至如諸將賢否, 亦與張晩詳察狀啓。" 時發曰: "(當依上敎。) 且滿浦、昌城等處, 賊若來犯, 則猶可相勢而處之, 至於寬奠間, 奴兵搶掠, 則父子之間, 義不可不救, 而兵釁或恐因此而起。 此必須預蒙聖算指授, 然後可無臨時顚躋之患矣。" 王曰: "令備邊司議處。 大槪東路人民, 被兵來投, 則不可不受, 而凶賊若有闌入之患, 則何以爲之, 亦與備局議去。" 時發曰: "臣於昔日, 歷見沿江列邑, 江界之狄踰嶺、昌城之延平嶺, 可以把截, (臣當下去,) 以築城、設關等事, 欲於明年內措置矣。" 王曰: "嶺路把截之事似好。 一處雖不利, 次次設險可矣。" (時發曰: "臣再啓惶恐。 危難之際, 上下相孚, 然後可濟時艱。 伏願殿下, 引接臣僚, 疇咨謀猷。 況今國家, 多有不得已之役, 不能專一於征繕之擧, 內外諸臣, 以此爲慮矣。" 趙纘韓啓曰: "西道則人皆以爲憂慮, 而有此設備之擧。 臣於六月間, 得見北道馳報, 則會寧越邊伊賊築城等事, 極爲叵測, 胡人進告, 雖不足取信, 而亦不可不慮也。" 王曰: "此事曾已下敎, 而備局不思料理之策, 慢忽甚矣。")
              時發
              啓曰: "昔者高麗時, 契丹來寇鐵山郡, 以劍車勝戰矣。 臣頃在關西, 造作此車, 則可合野戰之具。 今臣下去欲爲議造
                矣。 大槪
              
              朴彛叙詳知此車制度矣。" 王曰: "多般商議爲之。" (李時發曰: "龜城邊鎭重地。 府使李淑命居下已久, 斯速差出何如?" 王曰: "今已議薦矣。")
              時發曰: "臣下去之後, 廣采民瘼, 一一陳啓矣。 自上亦爲商議廟堂, 俾蒙實惠。" 王曰: "依啓。 屯田之事, 亦盡力爲之。" (時發曰: "今番武科一萬武士, 或出於軍保中, 或出於田野中, 此輩曾未操弓, 冒占者過半。 領送西邊敎演宜當。" 王曰: "令備邊司議處。") 王賜李時發弓矢、環刀、筒兒、甲冑等物, 宣醞。 (
                  史臣曰: "李時發前後所陳, 無非籌邊之策、治國之要, 其意美則美矣。 而但身爲主將, 反以‘羈縻’二字, 仰干天威, 此豈閫帥之所忍道者? 其不監前車之覆轍, 是可惜也。" 又曰: "時發榻前所達, 皆是當行之急務。 而徒以議處爲敎而已, 則委閫之意安在? 且全有亨不過一老醫, 而時發反以諳鍊軍事, 西道守令相換, 至於啓請, 余未知其意所在也。" 【時人以爲: "時發與有亨自少相切, 而有此啓"云。
                】)
地名: 會寧 (咸鏡道, 都護府)
年: 1620.0

○庚申三月十四日壬辰(咸鏡監司狀啓: "會寧牒呈據, 奴差阿堂介等百餘名出來, 五官通事入送"事。)
地名: 會寧 (咸鏡道, 都護府)
年: 1621.0

○辛酉六月二十日庚寅(備邊司啓曰: "伏見北兵使狀啓, 奴賊將犯會寧、鍾城云。 近年以來, 國家專力料理者, 乃西路, 而置北方於度外, 添兵繼餉, 久無措處, 此胡進告, 雖不可信, 在我防備, 誠不可一日遲緩也。 南關精鍊, 速爲調入, 內地糧餉, 一面催運, 以壯聲勢, 屹然爲不可犯之形, 此兵家長算, 此意監兵使處, 竝爲下諭申飭宜當。" 傳曰: "依啓。")
地名: 會寧 (咸鏡道, 都護府)
年: 1624.0

○接伴使尹毅立馳啓曰: "卽刻守備王萬才來到臣處, 出示都督票文, 仍言曰: "俺受督府之令, 當往咸鏡道, 臣問: ‘以何事入去乎?’ 答曰: ‘山東
              淮安府人朱姓者, 以行商, 曾在遼東, 爲賊所擄, 轉入會寧越邊三日程, 久居其地。 上年七月, 逃來督府衙門, 說稱被擄所居, 部落甚多, 漢人四十餘名, 亦在其中。 因陳可勦之狀, 都督聞此言, 上年十月, 送俺于會寧, 使之偵探, 俺到其地, 絶無所聞, 故從實告知矣。 近日都督以爲, 攻其部, 則奴賊必驚動, 棄遼東而走, 令俺帶同朱姓人, 前往會寧, 依票文施行, 而遣遊擊、王輔、時可達可達, 領五千兵馬, 將以十月初六日, 起程向北道。 都督發銀五千兩, 令備軍糧, 一百五十餘石於咸鏡各站云。 往勦一二部落, 不足以動奴酋之一髮, 適足以開釁我國之害, 將有不可勝言。 方欲呈文陳辨, 而必無聽許之理, 罔知所爲云。" 毛都督差官守備鄭繼武, 齎咨入來, 館于太平館。 其咨曰: "逆奴奸狡, 出沒無常, 雖經本鎭, 屢挫其鋒, 近得諜報云, 奴酋賊兵及所帶遼民, 屯種於咸鏡地處, 本鎭不日統兵, 則往咸鏡道
              會寧、鍾城等處地方, 相機設策, 未免經由貴國之地。 沿邊館站, 困疲已甚, 本鎭素所悶恤者, 故宜預爲設處, 以杜騷擾之患。 酌兵計食, 每兵每日用米三檔, 每馬每日用豆一榪, 共兵一萬, 一日共用米二百包, 馬一千匹一日共用豆七十包。 本鎭故先發銀五千兩, 希速令司餉者, 措糧于沿邊各站, 以備本鎭駐兵食用。 仍令該地方, 添設撥夜, 協同本鎭夜撥, 前導擺設妥當。 庶士馬不致有朽腹之虞, 而地方亦無擾害之患矣。 其米豆之價, 恐五千兩不足於數, 竢回兵之日, 算明補償云。"